Junij je mesec Vurnikovih dni! Med 1. in 30.6. bodo v Radovljici in Ljubljani potekali Vurnikovi dnevi, ki jih letos že osmo leto zapored prireja Center arhitekture Slovenije v sodelovanju s Krajevno skupnostjo Radovljica. Kljub omejitvam bo tudi letošnji program izjemno bogat.

**VURNIKOVA ŠTUDENTSKA NAGRADA**

Ob 100. obletnici visokošolskega študija arhitekture na Slovenskem, ki je bil organiziran na pobudo arhitekta Ivana Vurnika, so Center arhitekture Slovenije, Občina Radovljica, Krajevna skupnost Radovljica, Fakulteta za arhitekturo Univerze v Ljubljani in Fakulteta za gradbeništvo, prometno inženirstvo in arhitekturo Univerze v Mariboru leta 2018 ustanovili Vurnikovo študentsko nagrado za perspektivnega študenta/študentko arhitekture, krajinske arhitekture ali urbanizma.

Vurnikova študentska nagrada se za celotni študijski opus podeli študentkam in študentom 4. in 5. letnika enovitega magistrskega študijskega programa arhitektura (UL FA), 1. in 2. letnika drugostopenjskega študijskega programa urbanizem (UL FA), 1. in 2. letnika magistrskega študijskega programa arhitektura (UM FGPA) in, od leta 2021 naprej, tudi 1. in 2. letnika magistrskega študijskega programa krajinska arhitektura (UL BF). Podeljena bo ena Vurnikova študentska nagrada in dve enakovredni priznanji.

Nagrada je častna in finančna (vrednost prve nagrade je 1500 EUR neto) in namenjena študijskemu potovanju. Dobitnik/dobitnica Vurnikove študentske nagrade bo v okviru naslednjih Vurnikovih dni pripravil predavanje z vtisi s potovanja. Podeli se tudi dve častni priznanji v vrednosti 300 EUR neto, ki za prejemnika/prejemnico ne predstavlja obveznosti.

Letošnjo žirijo so sestavljali **Tomaž Krištof (ZAPS), Maja Ivanič (PIDA), Zaš Brezar (Landezine), Martin Mutschlechner (Stadt:Labor).**

**Nagrajenec ali nagrajenka ter prejemniki Vurnikovih priznanj bodo znani na slovesni podelitvi 1. junija 2021.**

**VURNIKOVA SPOMINSKA SOBA**

Osrednji dogodek Vurnikovih dni je razstava, ki jo vsako leto pripravimo z eno od vabljenih fakultet. Za temo ustvarjalnega procesa izberemo del opusa zakoncev Vurnik. Ob sodelovanju strokovnjakov z različnih področij študentom pripravimo predavanja, predstavitve in vodene oglede njunih del, s čimer dobijo vpogled v njuno življenje, delo in razmišljanje.

Letošnje leto smo k sodelovanju povabili Fakulteto za arhitekturo Univerze v Ljubljani, v sodelovanju s katero smo zasnovali študentsko delavnico za zasnovo »Vurnikove spominske sobe« v Vurnikovi rojstni hiši. Pod mentorstvom arhitektke in profesorice Maruše Zorec je v okviru seminarskega dela na Fakulteti za arhitekturo nastalo sedem idejnih predlogov za ureditev Vurnikove spominske sobe. Vseh sedem natečajnih predlogov je predstavljenih v Galeriji Šivčeva hiša v Radovljici.

“Večplastnost ustvarjalnega opusa Ivana Vurnika je sicer vseskozi prisotna v zavesti slovenske arhitekturne zgodovine, a je pogosto preveč površinsko obravnavana iz zgolj slogovne perspektive, ki opazi le Vurnikov arhitekturni izraz in spregleda konceptualno kompleksnost njegove arhitekture.”

* izr. prof. **Maruša Zorec**, u.d.i.a.

**ARHITEKTURNA STIČIŠČA**

V sklopu Vurnikovih dni bo letos prvič potekala serija predavanj z okroglo mizo na temo trajnostnih praks v arhitekturi in urejanju prostora. Naši gostje bodo Marko Peterlin (IPOP), Gaja Mežnarić Osole (Trajna), Ira Zorko (arhitekti) ter Zala Velkavrh in Alenka Korenjak (prostoRož). Dogodek bo potekal v Radovljiški graščini 11.6.2021 ob 19. uri.

**ZAKAJ VURNIKOVI DNEVI?**

Od leta 2014 v Centru arhitekture Slovenije pripravljamo praznovanja ob obletnicah rojstva arhitekta Ivana Vurnika. 1. junij, dan rojstva radovljiškega rojaka, je tudi krajevni praznik. Ob tem prazniku vsako leto pripravimo raznolik program, ki osvetli življenje in delo arhitekta in njegove žene, slikarke Helene Kottler Vurnik.

Ivan Vurnik (1884‒1971) je poleg Jožeta Plečnika in Maksa Fabianija eden od začetnikov slovenske arhitekture. Vurnika predstavljamo kot strokovnjaka, profesorja in inovatorja ‒ umetnika, pomembnega za celotno Slovenijo. Bil je tudi soustanovitelj Oddelka za arhitekturo na ljubljanski univerzi. Ivan Vurnik in njegova žena Helena Kottler Vurnik (1882-1962) sta bila začetnika narodnega sloga v arhitekturi in umetnosti v 20. letih 20. stoletja v Sloveniji. Arhitektura Zadružne gospodarske banke je najlepši primer skupnega ustvarjanja in se navezuje na sočasne sloge ekspresionizma in kubizma v Srednji Evropi z močno prisotnostjo narodne motivike.

Te obletnice so priložnost za predstavitev življenja in dela zakoncev Vurnik širši javnosti, zato se v Centru arhitekture Slovenije povezujemo s Krajevno skupnostjo Radovljica, Občino Radovljica in tamkajšnjimi občinskimi javnimi zavodi s področja kulture ‒ Muzeji radovljiške občine, Knjižnico Antona Tomaža Linharta, Turistično informacijskim centrom Radovljica, v Ljubljani pa z Muzejem za arhitekturo in oblikovanje, Fakulteto za arhitekturo UL in Akademijo za likovno umetnost in oblikovanje UL.

Projekt Vurnikovi dnevi je bil izbran v ožji izbor evropske nagrade za kulturno dediščino EUROPA NOSTRA 2015.

Lepo vabljeni na Vurnikove dni! Veselimo se vaše družbe.

**PROGRAM VURNIKOVIH DNI 2021**

**torek, 1. junija 2021, ob 18. uri**

*Radovljica, arkade pri cerkvi na Linhartovem trgu*

**OTVORITEV VURNIKOVIH DNI**

Nagovor predsednika Krajevne skupnosti Radovljica, Andreja Golčmana.

---

**torek, 1. junija 2021, ob 18.30**

*Radovljica, galerija Pasaža FD Radovljica v Radovljiški graščini*

**VURNIKOV FOTOGRAFSKI NATEČAJ**

Razglasitev zmagovalcev in razstava Vurnikovega fotografskega natečaja 2021. Razstava bo na ogled od 1. do 30. junija 2021.

---

**torek, 1. junija 2021, ob 19. uri**

*Radovljica, Galerija Šivčeva hiša*

**VURNIKOVA SPOMINSKA SOBA: razstava**

Otvoritev razstave, ki je nastala v sodelovanju Centra arhitekture Slovenije in Fakultete za arhitekturo UL. Razstavo bosta odprla župan Občine Radovljica, Ciril Globočnik, in predsednik Krajevne skupnosti Radovljica, Andrej Golčman. Razstava bo na ogled od 1. do 30. junija 2021.

---

**torek, 1. junija 2021, ob 20. uri**

*Radovljica, Baročna dvorana Radovljiške graščine*

**VURNIKOVA ŠTUDENTSKA NAGRADA: slavnostna podelitev**

Razstava zmagovalnih in nominiranih predlogov za Vurnikovo študentsko nagrado 2021 bo v Graščini na ogled od 1. do 30. junija 2021.

---

**od 1. do 30. junija 2021**

*Radovljica, Knjižnica Antona Tomaža Linharta*

**VURNIKOVA POT PO RADOVLJICI: razstava**

V pritličju knjižnice bo na ogled razstava zmagovalnega natečajnega predloga študentov Fakultete za arhitekturo UL, ki so ob lanskih Vurnikovih dnevih pripravili projekt Vurnikove poti po Radovljici.

V zgornjih nadstropjih knjižnice bo na ogled razstava kolažev Vurnikovih del, ki jih je leta 2014 oblikovala Rina Barbarić, študentka ALUO UL.

---

**petek, 4. junija 2021, ob 19. uri**

*Radovljica, Galerija Šivčeva hiša, plesna dvorana Radovljiške graščine*

**VURNIKOVA SPOMINSKA SOBA: predstavitev**

Predstavitev predlogov in rezultatov projekta Vurnikova spominska soba avtorjev študentov Fakultete za arhitekturo UL seminarja arhitektke prof. Maruše Zorec. Pred predstavitvijo je možen ogled razstave v Galeriji Šivčeva hiša.

---

**četrtek, 10. junija 2021**

*Radovljica, Dom dr. Janka Benedika Radovljica*

**PEKA VURNIKOVIH PIŠKOTOV**

S starostniki bomo pekli Vurnikove piškote in z njimi pogostili obiskovalce odprtja razstave v Galeriji Šivčeva hiša.

---

**od 7. do 11. junija 2021**

*Radovljica, Galerija Šivčeva hiša*

**IGRIVA ARHITEKTURA: ARHITEKT IVAN VURNIK IN SLIKARKA HELENA KOTTLER VURNIK**

Delavnice Igriva arhitektura za vse 7. razrede radovljiške občine.

Zasnova in izvedba delavnic: Center arhitekture Slovenije.

---

**petek, 11. junija 2021, ob 19. uri**

*Radovljica, plesna dvorana Radovljiške graščine*

**ARHITEKTURNA STIČIŠČA: Trajnostno vsak dan**

Predavanja predstavnikov izstopajočih praks s področja urejanja prostora in arhitekture, ki pri svojem delovanju iščejo možnosti za sonaravni razvoj. Predavanjem bo sledil pogovor z vsemi sodelujočimi.

Sodelujoči: Marko Peterlin, IPOP; Gaja Mežnarić Osole, Trajna; Ira Zorko, arhitekt; Zala Velkavrh in Alenka Korenjak, Podnebni arhitekti!

---

**sobota, 25. septembra 2021, od 7. ure naprej**

*Prekmurje*

**VURNIKOVA POT 2021**

Vodena arhitekturna ekskurzija po Vurnikovi poti. Letos se bomo pod vodstvom arhitekta Roberta Potokarja odpravili v Prekmurje.

Prijave in informacije: info@centerarhitekture.org

---

**od 1. do 30. junija 2021**

*Mošnje, Vila Podvin*

**VURNIKOV MENI**

Degustacijski meni pod vodstvom priznanega kuharskega mojstra Uroša Štefelina.

Rezervacije in informacije: www.vilapodvin.si